钦定古今图书集成/明伦汇编/官常典/第316卷 > 张筹
## 钦定古今图书集成/明伦汇编/官常典/第316卷 > 张筹

按《明外史》本传：“筹字惟中，无锡人。父翼，峭直任气。张
士诚既禽其将莫天祐，守无锡不下，翼率父老争之，
天祐意沮，复缒城谒平章胡美，请勿僇降人。美大喜，
许诺，城中人得完。筹举元江浙省试第一。洪武四年，
尚书詹同荐，授翰林应奉，改礼部主事。奉诏与尚书
陶凯编集汉唐以来藩王事迹为《昭鉴录》。擢湖广行”
省参政。九年召为礼部尚书，命与学士宋濂定诸王
妃丧服之制。筹有文学，记诵淹博，又在礼曹久，历代
礼文沿革，俱谙晓然，颇善附会。帝初命陶安等定圜
丘、方泽、宗庙、社稷诸仪，行数年矣。既而欲有所更定，
筹乃请合社稷为一坛，罢勾龙，弃配位，奉仁祖淳皇
帝配飨大社、大稷，以明祖社尊而亲之之道。帝大悦，
命有司改筑。筹又言：“社稷与天地宗庙，宜并崇敬。国
初误列中祀，今既奉淳皇帝配，其礼严重，宜为上祀。”
奏可。筹骤更祀典，最当帝心通儒，窃非之。十年，坐事
罚输作。十二年，起本部员外郎。其秋，复尚书任。寻以
事免。